ขยับเป้าสินเชื่อ
แบงก์ยิ้ม6เดือนเฉียดทะลุทั้งปีส่วนต่างดอกเบี้ยดีดันกำไรสูง
9 ก.ค. 2555

แบงก์ยิ้ม6เดือนเฉียดทะลุทั้งปีส่วนต่างดอกเบี้ยดีดันกำไรสูง
ธนาคารพาณิชย์เฮโลปรับเพิ่มเป้าขยายสินเชื่อปีนี้ แย้ม 6 เดือนแรกตุนมาเยอะ ตั้งการ์ดระวังยุโรปถ่วงครึ่งปีหลัง 
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ กล่าวว่า ภายในเดือนนี้จะมีการเสนอแผนต่อคณะกรรมการธนาคารเพื่อปรับเป้าสินเชื่อในปีนี้ใหม่ หลังจากการขยายสินเชื่อในปัจจุบันเกือบจะเท่ากับเป้าหมายทั้งปีที่ 1214% แล้ว 
ทั้งนี้ เป็นการปรับให้สอดคล้องกับสินเชื่อของธนาคารพาณิชย์ทั้งระบบที่ภายใน 5 เดือนแรกเติบโตไปแล้วถึง 15% จากเดิมที่คาดว่าทั้งปีจะเติบโต 1012%
“กลยุทธ์สินเชื่อของเราจะต้องโตไม่น้อยกว่าตลาด เพราะหากโตน้อยกว่าก็จะเสียส่วนแบ่งตลาดไป ซึ่งเราไม่ต้องการอย่างนั้น” นางกรรณิกา กล่าว
นางกรรณิกา กล่าวว่า สำหรับส่วนต่างดอกเบี้ยสุทธิ (NIM) ในปีนี้ หากจัดการดอกเบี้ยรับกับดอกเบี้ยจ่ายให้ดีก็ไม่น่าจะปรับตัวลดลง แม้ว่าธนาคารพาณิชย์จะมีการแข่งขันผลิตภัณฑ์เงินฝากดอกเบี้ยสูง แต่ธนาคารก็มีการบริหารจัดการส่วนผสมสัดส่วนสินเชื่อ ด้วยการเน้นปล่อยสินเชื่อเอสเอ็มอีและสินเชื่อรายย่อย ซึ่งจะได้ดอกเบี้ยสูงกว่าการปล่อยสินเชื่อขนาดใหญ่ 
นายอภิศักดิ์ ตันติวรวงศ์ กรรมการผู้จัดการใหญ่ ธนาคารกรุงไทย กล่าวว่า สินเชื่อธนาคารในครึ่งปีแรกเติบโตได้เกินกว่า 7% ซึ่งเป็นเป้าหมายทั้งปีแล้ว ทำให้ภายในเดือนนี้จะมีการทบทวนเป้าหมายใหม่ อย่างไรก็ดี เชื่อว่าครึ่งปีหลังสินเชื่อจะเติบโตลดลง เนื่องจากผู้ประกอบการเริ่มระวังตัวจากปัจจัยภายนอกประเทศโดยเฉพาะในยุโรปและปัจจัยการเมืองในประเทศ ทำให้การลงทุนโครงการขนาดใหญ่อาจชะลอออกไป
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ กล่าวว่า ธนาคารคาดว่าเศรษฐกิจไทยในครึ่งปีหลังจะเติบโตได้ไม่ต่ำกว่า 5% ซึ่งมีโอกาสที่สินเชื่อจะเติบโตได้เกินเป้า 
อย่างไรก็ตาม ธนาคารยังไม่คิดจะปรับเป้าสินเชื่อเพราะมองว่าระดับเป้าหมายที่ 68% เป็นระดับเหมาะสม ส่วนความสามารถในการทำกำไรของธนาคารก็ยังอยู่ในเกณฑ์ดี 
นายบัณฑูร ล่ำซำ ประธานเจ้าหน้าที่บริหาร ธนาคารกสิกรไทย กล่าวว่า สินเชื่อธนาคารในช่วงครึ่งปีแรกเติบโตไปแล้ว 5% จากเป้าทั้งปีที่ 910% ซึ่งถือเป็นระดับที่มีเสถียรภาพและสอดคล้องกับเศรษฐกิจไทยในปีนี้ที่คาดว่าจะเติบโตได้ 56%
นายสมเจตน์ หมู่ศิริเลิศ ประธานเจ้าหน้าที่บริหาร และกรรมการผู้จัดการใหญ่ ธนาคารธนชาต กล่าวว่า คาดว่าทั้งปีนี้สินเชื่อจะเติบโต 1012% อย่างไรก็ตาม ธนาคารอาจมีการทบทวนเป้าสินเชื่อใหม่ เพื่อให้สอดคล้องกับทางตัวแทนจำหน่ายรถยนต์ที่กำลังทบทวนยอดขายรถยนต์ในปีนี้ใหม่
ด้านนักวิเคราะห์หลักทรัพย์ บริษัทหลักทรัพย์ เอเซีย พลัส ประเมินว่า กลุ่มธนาคารพาณิชย์จะมีกำไรสุทธิในไตรมาส 2 ที่ 4.27 หมื่นล้านบาท เพิ่มขึ้น 13.3% เมื่อเทียบกับช่วงเดียวของปีก่อน ซึ่งเป็นผลมาจากการเติบโตสินเชื่อสุทธิที่ 3.3% และรายได้ค่าธรรมเนียมที่เติบโตขึ้น 3.7% โดยธนาคารไทยพาณิชย์จะมีกำไรสูงสุดที่ 1.05 หมื่นล้านบาท ตามด้วยธนาคารกสิกรไทยที่ 9,100 ล้านบาท และธนาคารกรุงเทพ 8,500 ล้านบาท
นายเกริก วณิกกุล รองผู้ว่าการธนาคารแห่งประเทศไทย (ธปท.) กล่าวว่า ปัญหาเศรษฐกิจในยุโรปคงไม่ส่งผลกระทบต่อความมั่นคงของเศรษฐกิจไทย ที่ยังขยายตัวได้ดี เห็นได้จากอัตราการขยายตัวของสินเชื่อก็เติบโตต่อเนื่อง 
“ปีนี้มองว่าสินเชื่อน่าจะขยายตัวได้สูงกว่าหนึ่งเท่าของประมาณการขยายตัวทางเศรษฐกิจที่คาดไว้ 5.7%” นายเกริก กล่าว